Kedves Kollégák!

1.      Csatoltan küldöm Szarvas Péter polgármester úr levelét és
az önkéntes munkára jelentkezéshez szükséges jelentkezési lapot.
Ez természetesen csak a közalkalmazottakra vonatkozik, de szívesen
vesszük mások segítségét is.

A Minisztérium felmérése szerint a színházak 65 %-a csatlakozott
valamilyen segítségnyújtási akcióhoz. Jelentkezés esetén kérem a
lapot közvetlenül a Polgármesteri Hivatalba, és másolatban a
horvathattilane@jokaiszinhaz.hu címre megküldeni.

2.      Az EMMI Kulturális Államtitkársága hangsúlyozza, hogy a
"Maradj otthon" kampány a közalkalmazottak esetében nem azt jelenti,
hogy nem dolgozunk. A munkahelyek megőrzése érdekében szükség van
arra, hogy az alapfizetésekért cserébe valamilyen munkavégzés
történjen. Ez a Kulturális Államtitkárság hivatalos
állásfoglalása.

Kérem a társulat tagjait, hogy folyamatosan mondjanak fel anyagokat
telefonra vagy jöjjenek be a stúdióba, mert bizonyítani kell, hogy a
megváltozott körülmények között is dolgozunk a fizetésünkért.
Természetesen bármilyen másfajta kreatív megoldás is szóba jöhet,
csak a tétlenség nem. A kezdeti aktivitásotokat kérem folytassátok.
Például „Minden nap egy vers" a honlapra, olyan ami reményt
ébreszt az emberekben és nem túl nagy megerőltetés, hiszen olvasni
is lehet.

A kreatív megoldások keresésében nem csak a művészeinkre gondolok,
hanem mindazokra, akik jelenleg nem tudnak a színházban dolgozni, de
ötleteikkel, segítségükkel szintén támogatják a színház
különleges feladatellátásait.

Bizonyítsuk be, hogy a Békéscsabai Jókai Színház veszélyhelyzetben is nélkülözhetetlen!

Úgy gondolom, hogy ezzel tartozunk hűséges közönségünknek is,
hogy a későbbiekben visszatérjenek hozzánk.

Üdvözlettel:

Seregi Zoltán
igazgató
Békéscsabai Jókai Színház



